ગુરુપૂર્ણિમા વખતે મેં એક પુસ્તક મેળવ્યું, મારી માતાએ તેનું પહેલું પાનું વાંચ્યું અને મને કહ્યુંકે તેણીના હૃદયને તે સ્પર્શ્યું હતું અને તે ખરેખર મહાન હતું. તે વખતે હું ગુજરાતી વાંચતી ન હતી કારણકે મારો ઉછેર દક્ષિણ ભારતમાં થયો હતો અને મને ગુજરાતી આવડતું ન હતું. પરંતુ બીજા એક મહાત્માએ મને દાદાનું અક્રમ મેગેઝીન આપ્યું, ત્યાં દાદાના ફોટા નીચે લખ્યું હતું "તમે જે શક્તિ માંગશો તે મળશે". મને વાંચવાથી આનંદ થયો, તેથી મેં દાદાના પુસ્તકનું જ્ઞાન વાંચી અને સમજી શકું એવી શક્તિ માગી. હું થોડું હિન્દી જાણતી હતી તેથી મારી માતાના સમજાવ્યા પ્રમાણે મેં વાંચવાની શરૂઆત કરી. બીજા વર્ષે ૧૯૯૫માં મેં નીરુમાને મારા ઘરે પધારવા આમંત્રણ આપ્યું. તેમની એક દિવસની મુલાકાતમાં તેમણે મને દાદાનું જ્ઞાન અને કેટલાક શબ્દો સમજાવ્યા. તે દિવસથી હું વધારે દાદાના પુસ્તકો વાંચવા લાગી અને અંતે દાદાનું ગુજરાતી વાંચવામાં કાબેલિયત મેળવી અને ત્યારથી દાદાનું કોઈપણ પુસ્તક અને સંદેશ વાંચવાનું અને મોક્ષે જવાની ઈચ્છા કરવાનું ચૂકતી નથી.